Sankt-Peterburg “Avliyo Iuda” to‘foni tashrifiga tayyorlanmoqda

Yevropa shimoli bo‘ylab harakatlanayotgan va hayotdan 13 kishini olib ketishga ulgurgan “Avliyo Iuda” to‘foni elektr tokining o‘chishi va transport harakatining izdan chiqishiga olib keldi. Faol to‘fon ta’siri tufayli Sankt-Peterburgda 29-oktabr kunduzi suv toshqini xavfi saqlanib qoladi. Bu haqda “RIA Novosti” xabar bermoqda.

 Angliyaning Brayton shahridagi bandargoh kuchli to‘lqinlar zarbasiga uchramoqda. 2013-yil 28-oktabr. Foto © AP Photo/Sang Tan
Rossiya Federatsiyasi Favqulodda vaziyatlar vazirligi bosh boshqarmasi Leningrad oblasti va Peterburg hududida ushbu hodisa natijasida elektr uzatish tarmoqlarining daraxtlar qulashi va boshqalar natijasida shikastlanib, aholi punktlari va boshqa iqtisodiy muhim binolarda elektr ta’minotining ishdan chiqishi, mustahkam bo‘lmagan inshootlarning qulashi oqibatida odamlar jarohatlanishi mumkinligini bashorat qilmoqda.
“Sohilbo‘yi tumanlarda 29-oktabr kuni shiddatli shamol tezligi bir soniyada 25—28 metrga yetishi, Fin ko‘rfazida to‘lqinlar balandligi 3—3,5 metrni, Ladoga ko‘lidagi to‘lqinlar balandligi esa 4—4,5 metrni tashkil etishi mumkin”, — deyiladi FVV BB xabarida.
“Pulkovo” aeroporti matbuot xizmati esa ob-havodagi kutilayotgan o‘zgarishlar aeroport ishiga ta’sir qilmasligini ta’kidlamoqda.